**Doplňujúce informácie pre poslancov NR SR**

**IX. volebné obdobie**

**A.** **Platové pomery**

 Nárok na plat poslanca Národnej rady Slovenskej republiky v súlade s § 2 ods. 1 zákona č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov (ďalej len „z. č. 120/1993 Z. z.“) vzniká dňom zvolenia za poslanca Národnej rady Slovenskej republiky (ďalej len ,,poslanec“) t. j. **1. októbra 2023** a v priebehu volebného obdobia v súlade s
§ 71 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov odo dňa vyhlásenia nastúpenia náhradníka na uprázdnený mandát poslanca alebo neuplatňovaný mandát poslanca.

 Poslancovi patrí **plat** vo výške trojnásobku priemernej nominálnej mesačnej mzdy zamestnanca v hospodárstve SR za predchádzajúci kalendárny rok znížený podľa § 2 ods. 2 z. č. 120/1993 Z. z, zaokrúhlený nahor na celé euro.

 Nárok na odmenu asistenta poslanca a výdavky na prevádzku poslaneckej kancelárie vzniká v súlade s § 5 zákona č. 350/1996 Z. z. o rokovacom poriadku Národnej rady v znení neskorších predpisov (ďalej len ,,zákon o rokovacom poriadku“) začiatkom vykonávania svojho mandátu, teda zložením sľubu poslanca.

**B.** **Asistenti poslancov**

 Podľa ustanovenia § 4a ods. 2 z. č. 120/1993 Z. z. na výkon odborných a administratívnych prác spojených s činnosťou poslaneckej kancelárie poskytne Kancelária Národnej rady Slovenskej republiky (ďalej len ,,kancelária národnej rady“) poslancovi asistenta, s ktorým po dohode s poslancom uzavrie **zmluvu o zabezpečení služieb asistenta poslanca.**

 Predpokladom na výkon funkcie asistenta poslanca je minimálne ukončené úplné stredné všeobecné vzdelanie alebo úplné stredné odborné vzdelanie a bezúhonnosť. Za bezúhonného sa nepovažuje ten, kto bol právoplatne odsúdený za úmyselný trestný čin. Na účel preukázania bezúhonnosti poskytne asistent poslanca údaje potrebné na vyžiadanie výpisu z registra trestov. Tieto údaje kancelária národnej rady bezodkladne zašle v elektronickej podobe prostredníctvom elektronickej komunikácie Generálnej prokuratúre Slovenskej republiky na vydanie výpisu z registra trestov. Podmienku bezúhonnosti musí asistent poslanca spĺňať po celý čas vykonávania funkcie poslanca, o strate bezúhonnosti je asistent poslanca povinný informovať poslanca a kanceláriu národnej rady bezodkladne.

 Kancelária národnej rady môže uzavrieť zmluvu o zabezpečení služieb asistenta poslancaaj so spoločnosťou s ručením obmedzeným, ktorá má len jedného spoločníka, ktorý je zároveň jej jediným konateľom a ktorý spĺňa podmienky pre asistenta poslanca.

 **Odmena asistenta poslanca** a výdavky na prevádzku poslaneckej kancelárie podľa § 4a ods. 4 z. č. 120/1993 Z. z. predstavuje počas 12 po sebe nasledujúcich mesiacov spolu 2,7-násobok priemernej nominálnej mesačnej mzdy zamestnanca v hospodárstve Slovenskej republiky za predchádzajúci kalendárny rok zaokrúhlene nahor na celé euro s platnosťou od prvého dňa mesiaca nasledujúceho po mesiaci, keď bude podľa § 27 z. č. 120/1993 Z. z. potvrdená výška priemernej nominálnej mesačnej mzdy zamestnanca v hospodárstve Slovenskej republiky. Odmenu asistenta poslanca a výdavky na prevádzku poslaneckej kancelárie uhrádza kancelária národnej rady.

 Suma podľa § 4a ods. 4 z. č. 120/1993 Z. z. predstavuje súhrnne na prevádzku poslaneckej kancelárie, ako aj na zabezpečenie asistenta poslanca. Ministerstvo práce sociálnych vecí a rodiny Slovenskej republiky potvrdilo výšku priemernej nominálnej mesačnej mzdy zamestnanca v hospodárstve SR v roku 2022 vo výške 1304,- eur. S účinnosťou od 1. apríla 2023 sa suma určuje vo výške **3 521,- eur.**

 Poslanec môže mať najviac **troch asistentov**. Odmena pre asistentov poslanca a výdavky na prevádzku poslaneckej kancelárie nesmú presiahnuť sumu ustanovenú v predchádzajúcom odseku. Asistent môže vykonávať funkciu len pre jedného poslanca.

 Je nevyhnutné, aby poslanec písomne oznámil kancelárii národnej rady mesačnú výšku odmeny asistenta/asistentov a výšku mesačných výdavkov na prevádzku poslaneckej kancelárie a zároveň predložil svoj podpisový vzor *(tlačivo je zverejnené na webovom sídle: www.nrsr.sk v sekcii Dokumenty/Základné dokumenty/Informácie o poslaneckých kanceláriách a o službách asistentov poslancov NR SR ako príloha č. 2).*

 Na prípravu Zmluvy o zabezpečení služieb asistenta poslanca je nevyhnutné, aby boli kancelárii národnej rady zo strany poslancov NR SR a budúcich asistentov poslancov predložené tieto doklady:

a) vlastnoručne podpísané oznámenie poslanca o pribratí asistenta spolu s určením výšky odmeny a predpokladanej doby, od kedy by mal začať funkciu asistenta vykonávať doručené do podateľne NR SR,

b) vlastnoručne podpísané čestné vyhlásenie asistenta poslanca, že nie je v príbuzenskom vzťahu podľa § 116 zákona č. 40/1964 Občianskeho zákonníka (ďalej len ,,Občiansky zákonník“) so žiadnym poslancom zvoleným v IX. volebnom období,

c) vlastnoručne podpísané čestné vyhlásenie poslanca, že nie je v príbuzenskom vzťahu podľa § 116 Občianskeho zákonníka s daným asistentom poslanca,

d) originál alebo overenú kópiu živnostenského listu, resp. iného dokladu oprávňujúceho podnikať, v predmete činnosti živnostenského listu, resp. iného dokladu oprávňujúceho podnikať musia byť uvedené:

* administratívne služby,
* prípadne činnosť podnikateľských, organizačných a ekonomických poradcov (môžu byť uvedené aj obe činnosti),

e) overenú kópiu dokladu o  najvyššom dosiahnutom vzdelaní (diplom, maturitné vysvedčenie), pričom podmienkou je minimálne ukončené úplné stredné všeobecné vzdelanie alebo úplne stredné odborné vzdelanie,

f) názov bankovej inštitúcie, v ktorej má založený asistent poslanca účet, a číslo účtu,

g) telefónne číslo asistenta poslanca a e-mailovú adresu z dôvodu operatívneho riešenia

 nepredvídaných otázok.

Pre účely podania **Žiadosti o výpis z registra trestov** asistent poslanca poskytne nasledovné údaje:

1. **meno, priezvisko, rodné priezvisko**, pôvodné meno alebo priezvisko, ak došlo k zmene mena alebo zmene priezviska, prípadne prezývku osoby, ktorej sa žiadosť týka,
2. **dátum narodenia, rodné číslo, miesto a okres narodenia, adresu trvalého pobytu** a u osoby narodenej v cudzine aj štát narodenia,
3. **štátne občianstvo**,
4. **meno, priezvisko otca a meno, priezvisko a rodné priezvisko matky**.
5. **č. občianskeho preukazu**

 Predmetné doklady musia predložiť všetci asistenti poslanca bez ohľadu na to, či vykonávali funkciu asistenta aj v predchádzajúcom volebnom období.

Na základe predložených podkladov kancelária národnej rady uzatvorí s asistentom poslanca príslušnú zmluvu podľa § 269 ods. 2 zákona č. 513/1993 Obchodného zákonníka (ďalej len ,,Obchodný zákonník) s tým, že predmetná zmluva podlieha zverejneniu v Centrálnom registri zmlúv vedenom Úradom vlády SR, pričom prvým dňom možnej fakturácie predmetných služieb je nasledujúci deň po zverejnení zmluvy v tomto registri.

Kancelária národnej rady uhrádza odmenu asistentovi poslanca za predchádzajúci mesiac do 14 dní odo dňa riadneho doručenia faktúry asistenta poslanca o vykonaní služieb asistenta poslanca, a to vo výške zmluvne dojednanej odmeny. Súčasťou faktúry musí byť špecifikácia vykonaných prác asistenta poslanca, potvrdených podpisom poslanca. Bez splnenia tejto podmienky kancelária národnej rady nevyplatí asistentovi poslanca zmluvne dohodnutú odmenu.

Bližšie informácie o zabezpečení služieb asistentov poskytuje Právne oddelenie Kancelárie Národnej rady SR.

**C.** **Poslanecké kancelárie**

 Na zabezpečenie výkonu poslaneckého mandátu poskytne kancelária národnej rady poslancovi primerane vybavenú kanceláriu v priestoroch kancelárie národnej rady. Poslanec si môže zriadiť aj inú kanceláriu okrem kancelárie uvedenej v prvej vete.

 Poslanec uzatvára **zmluvy o nájme poslaneckej kancelárie**, ako i ďalšie zmluvné vzťahy súvisiace s prevádzkou poslaneckej kancelárie vo svojom mene a uhrádza nájomné a ďalšie úhrady spojené s prevádzkou poslaneckej kancelárie zo svojho účtu, resp. v hotovosti.

 Originál rovnopisu zmluvy o nájme poslaneckej kancelárie, ako i ďalšie zmluvy súvisiace s prevádzkou poslaneckej kancelárie je potrebné doručiť následne na Ekonomický odbor Kancelárie Národnej rady SR.

 Kancelária národnej rady refunduje výdavky za prevádzku poslaneckej kancelárie za predchádzajúci mesiac poslancovi do 14 dní od doručenia žiadosti o refundáciu vrátane originálnych dokladov o úhrade nákladov za prevádzku poslaneckej kancelárie, a to maximálne do výšky určenej poslancom podľa § 4a ods. 4 z. č. 120/1993 Z. z. po odčítaní sumy hradenej na zabezpečenie služieb asistenta *(tlačivo je zverejnené na webovom sídle:* [*www.nrsr.sk*](http://www.nrsr.sk) *v sekcii Dokumenty/Základné dokumenty/Informácie o poslaneckých kanceláriách a o službách asistentov poslancov NR SR ako príloha č. 1).*

 Poslanec môže užívať i viac poslaneckých kancelárií, avšak celkové výdavky na ich prevádzku nemôžu prekročiť sumu 3521,- eur po odčítaní sumy hradenej za zabezpečenie služieb asistenta.

 Poslanec si **nesmie** na prevádzku poslaneckej kancelárie **prenajať** byt, rodinný dom alebo nebytový priestor vo svojom vlastníctve alebo vo vlastníctve jemu blízkej osoby podľa § 116 Občianskeho zákonníka alebo vo vlastníctve iného verejného funkcionára (čl. 2 ods. 1 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov).

 Bližšie informácie o poslaneckých kanceláriách poskytuje Právne oddelenie Kancelárie Národnej rady SR.

**D.** **Ubytovanie poslancov s trvalým pobytom mimo Bratislavského kraja**

 Poslanec s trvalým pobytom mimo Bratislavského kraja má právo na ubytovanie
v zariadení kancelárie národnej rady alebo na úhradu nákladov kanceláriou národnej rady v ubytovacích zariadeniach, ktoré určí kancelária národnej rady.

Na základe **žiadosti poslanca o ubytovanie** a pri splnení podmienok rozhodne vedúci kancelárie národnej rady o ubytovaní.

Písomné žiadosti je nevyhnutné doručiť na Organizačný odbor Kancelárie Národnej rady SR, ktorý ich následne odstúpi na sekretariát vedúceho Kancelárie Národnej rady SR, pričom po súhlase vedúceho Kancelárie Národnej rady SR budú odstúpené:

 a) Ekonomickému odboru v prípade žiadosti o **ubytovanie na Kohútovej ulici v Bratislave** alebo

 b) Odboru prevádzky a služieb v prípade žiadosti o **ubytovanie v Ubytovacom zariadení na Námestí A. Dubčeka,**

ktoré následne vyhotovia zmluvu a zabezpečia jej podpis, ako aj protokolárne a fyzické odovzdanie bytovej jednotky poslancovi.

Bližšie informácie o ubytovaní poslanca poskytuje Ekonomický odbor/ Oddelenie správy majetku a Oddelenie prevádzky a služieb.

**E.** **E-mailové adresy poslancov a technické prostriedky**

 E-mailové adresy v tvare meno.priezvisko@nrsr.sk a  meno\_priezvisko@nrsr.sk budú vygenerované do ustanovujúcej schôdze. Do oboch e-mailových schránok je možné sa prihlásiť prostredníctvom služby <https://webmail.nrsr.sk>.

 Poslancovi patria technické prostriedky potrebné na výkon jeho mandátu. Na základe **Zmluvy o výpožičke technických prostriedkov pre poslanca NR SR** kancelária národnej rady zabezpečí poslancovi notebook, ako aj ostatnú príslušnú výpočtovú techniku. Prevzatie techniky bude zabezpečovať Ekonomický odbor Kancelárie Národnej rady SR, Oddelenie správy majetku pred Ustanovujúcou schôdzou Národnej rady Slovenskej republiky.

Po prevzatí technických prostriedkov a odovzdaní používateľských účtov  meno.priezvisko@nrsr.sk a  meno\_priezvisko@nrsr.sk na Odbore informačných a komunikačných technológií bude prebiehať prihlásenie oboma účtami do prideleného počítača aj notebooku.

Bližšie informácie o prevzatí notebookov poskytuje Ekonomický odbor Kancelárie Národnej rady SR, Oddelenie správy majetku a e-mailových adresách Odbor informačných a komunikačných technológií.